Í ljósi þess óróleika sem nú er á fjármálamörkuðum hafa Kaupþing banki og NIBC ákveðið að falla frá fyrirhugaðri yfirtöku Kaupþings banka á NIBC . Umsóknir um samþykki eftirlitsaðila vegna kaupanna hafa verið dregnar til baka og kaupsamningurinn felldur niður . Í ljósi þessarar þróunar verður ekki af forgangsréttarútboði Kaupþings , sem fyrirhugað var nú á fyrsta ársfjórðungi 2008 . Þegar greint var frá fyrirhuguðum kaupum Kaupþings í ágúst á síðasta ári kom fram að kaupverðið á NIBC væri tæpir þrír milljarðar evra , jafngildi um 286 milljarða íslenskra króna , og hefði yfirtakan orðið sú stærsta sem íslenskt fyrirtæki hefur ráðist í til þessa í einu lagi . Til samanburðar þá voru kaup Novators í Actavis upp á 190 milljarða króna og kaup Exista í Sampo upp á 170 milljarða . Novator átti fyrir hluta í Actavis og markaðsvirði félagsins var um 3,6 milljarðar evra er það var tekið af markaði . Í nóvember greindi Morgunblaðið frá því að Kaupþing hefði lokið samningum við erlenda banka um að þeir sölutryggi hlutafjárútboð Kaupþings sem ráðist átti í , meðal annars vegna kaupanna á NIBC af bandaríska fjárfestingasjóðnum JC Flowers . Bjóða átti út um 200 milljónir nýrra hluta í bankanum . En eins og fram kemur í tilkynningu frá Kaupþingi hefur nú verið hætt við útboðið . Kaupþing mun kynna ársuppgjör fyrir 2007 á morgun .